የገቢዎች ሚኒስቴር ለጌዲኦ ተፈናቃዮች ከ21 ሚሊዮን ብር በላይ የሚገመት የሰብዓዊ ድጋፍ አደረገ
የገቢዎች ሚኒስቴር እና የጉምሩክ ኮሚሽን በጋራ በመሆን ለጌዲኦ ተፈናቃዮች 21 ሚሊዮን 700 ሺህ ብር የሚገመት ስኳር፣ የምግብ ዘይትና አልባሳት ድጋፍ አደረጉ፡፡የገቢዎች ሚኒስትር ወይዘሮ አዳነች አቤቤን ጨምሮ የጉምሩክ ኮሚሽን ኮሚሽነርና የሚኒስቴሩ ከፍተኛ አመራሮች ጌዲኦ ዞን ገደብ ወረዳ እና ከገደብ 25 ኪ.ሜ ገባ ብሎ የሚገኘው ጎቲቲ በመገኘት ተፈናቃዮችን በመጎብኘት ድጋፍ አድርገዋል፡፡የገቢዎች ሚኒስትር ወ/ሮ አዳነች አቤቤ ተፈናቃዮቹን በጎብኝቱ ወቅት “ህመማችሁ፣ መንገላታታችሁ እና ጉስቁልናችሁ የእኛ የእያንዳንዳችን ችግር እንደሆነ ይሰማናል” ብለዋል፡፡“ወደ ቀድሞ መኖሪያችሁ በመመለስ በዘላቂነት ለማቋቋም በሚደረገው ጥረት ሁሉ ከጎናችሁ አለን” ሲሉም ገልጸዋል፡፡“የሰላም እጦት ምን ያህል ለችግር እንደሚዳርግ አይታችሁታልና ወደ ቀድሞ መኖሪያችሁ ስትመለሱ የሰላም አምባሳደር እንድትሆኑ” በማለት ለተፈናቃዮቹ ጥሪያቸውን አቅርበዋል፡፡ባሳላፍነው የክረምት ወቅት ለጌዲኦ ተፈናቃዮች ሚኒስቴሩና ኮሚሸኑ 84 ሚሊዮን 420 ሺህ ብር የሚገመት ድጋፍ ያደረጉ ሲሆን በዚህ በጀት ዓመት ብቻ በድምሩ 106 ሚሊዮን ብር ድጋፍ ማድረጉ ተገልጿል፡፡ (ምንጭ፡-የገቢዎች ሚኒስቴር)